בס"ד

# בראשית פרק יח – אברהם והמלאכים

בפרק י"ח מתארת התורה ביקור של שלושה מלאכים באוהל אברהם באלוני ממרא. אברהם ומשפחתו נהגו בהם הכנסת אורחים, וזכו בהבטחה לכך שבעוד שנה שרה תלד בן.

בהמשך הפרק הקב"ה שיתף את אברהם בתוכניתו להשמיד את סדום, ואברהם התווכח והתחנן להצלתה של סדום אם ימצאו בה צדיקים.

את עיקר הלמידה נקדיש לדיון שבין הקב"ה לאברהם אודות משפטה של סדום, בשל החשיבות הרבה של האמירה האלוקית על אברהם ותכלית בחירתו:

(יט) כִּי יְדַעְתִּיו לְמַעַן אֲשֶׁר יְצַוֶּה אֶת בָּנָיו וְאֶת בֵּיתוֹ אַחֲרָיו וְשָׁמְרוּ דֶּרֶךְ ה' לַעֲשׂוֹת צְדָקָה וּמִשְׁפָּט לְמַעַן הָבִיא ה' עַל אַבְרָהָם אֵת אֲשֶׁר דִּבֶּר עָלָיו

ללימוד הפרק הזה מוקדשים שני שיעורים.

**מבנה הפרק ומוקדי ההוראה:**

|  |  |  |  |
| --- | --- | --- | --- |
| 1 | פסוקים א-ח | **הכנסת האורחים** | מאפייני הכנסת האורחים של אברהם וביתו  לתלמידי 5 יח"ל: רשב"ם לפסוק א. |
| 2 | פסוקים  ט-טז | **נבואה על לידת יצחק** | החזרה על הנבואה ללידת יצחק בעוד שנה  רמב"ן: צחוקה של שרה |
| 3 | פסוקים יז-כא | **דברי ה' על אברהם ואל אברהם** | הסיבה לכך שהקב"ה גילה לאברהם את דינה של סדום, ומתוך כך גילוי הסיבה לבחירת אברהם (פירושי רש"י. לתלמידי 5 יח"ל: גם הרש"ר הירש).  דינה של סדום- "הכצעקתה", מאפייני הרשע בסדום (רש"י והמדרש. נחמה ליבוביץ').  לתלמידי 5 יח"ל: רמב"ן י"ט ה' |
| 4 | פסוקים כב-לג | **אברהם מבקש על סדום** | מגמתו של אברהם (רש"י כג "ויגש")  שתי הבקשות של אברהם  תשובתו של הקב"ה (לתלמידי 5 יח"ל: ראב"ע כו ונחמה ליבוביץ') |
| כללי | סיכום:  הניגוד בין בית אברהם לבין סדום | | |

## פסוקים א-ח: הכנסת האורחים

א וַיֵּרָא אֵלָיו ה' בְּאֵלֹנֵי מַמְרֵא וְהוּא ישֵׁב פֶּתַח הָאֹהֶל כְּחֹם הַיּוֹם:

ב וַיִּשָּׂא עֵינָיו וַיַּרְא וְהִנֵּה שְׁלשָׁה אֲנָשִׁים נִצָּבִים עָלָיו וַיַּרְא וַיָּרָץ לִקְרָאתָם מִפֶּתַח הָאֹהֶל וַיִּשְׁתַּחוּ אָרְצָה:

ג וַיֹּאמַר אֲדֹנָי אִם נָא מָצָאתִי חֵן בְּעֵינֶיךָ אַל נָא תַעֲבֹר מֵעַל עַבְדֶּךָ:

ד יֻקַּח נָא מְעַט מַיִם וְרַחֲצוּ רַגְלֵיכֶם וְהִשָּׁעֲנוּ תַּחַת הָעֵץ:

ה וְאֶקְחָה פַת לֶחֶם וְסַעֲדוּ לִבְּכֶם אַחַר תַּעֲבֹרוּ כִּי עַל כֵּן עֲבַרְתֶּם עַל עַבְדְּכֶם וַיֹּאמְרוּ כֵּן תַּעֲשֶׂה כַּאֲשֶׁר דִּבַּרְתָּ:

ו וַיְמַהֵר אַבְרָהָם הָאֹהֱלָה אֶל שָׂרָה וַיֹּאמֶר מַהֲרִי שְׁלשׁ סְאִים קֶמַח סֹלֶת לוּשִׁי וַעֲשִׂי עֻגוֹת:

ז וְאֶל הַבָּקָר רָץ אַבְרָהָם וַיִּקַּח בֶּן בָּקָר רַךְ וָטוֹב וַיִּתֵּן אֶל הַנַּעַר וַיְמַהֵר לַעֲשׂוֹת אֹתוֹ:

ח וַיִּקַּח חֶמְאָה וְחָלָב וּבֶן הַבָּקָר אֲשֶׁר עָשָׂה וַיִּתֵּן לִפְנֵיהֶם וְהוּא עֹמֵד עֲלֵיהֶם תַּחַת הָעֵץ וַיֹּאכֵלוּ:

* פסוק א' מתאר התגלות של הקב"ה לאברהם, תוכן ההתגלות חסר.
* הפסוקים מתארים את הכנסת האורחים של אברהם ומשפחתו:
* אברהם רץ אל האורחים, וגם מלווה אותם בצאתם (פסוק טז).
* אברהם מציע מים, לחם וצל, ומספק סעודה עשירה מאד (אומר מעט ועושה הרבה): כמויות גדולות, מאכלים יקרים.
* בני ביתו של אברהם שותפים בחסד.
* הפעלים החוזרים: לרוץ ולמהר.
* ריבוי הפעלים בפסוקים ז-ח מצביע על העשייה הרבה.

מיומנות:

זיהוי דרכי הביטוי של התורה: מילים מנחות, ריבוי פעלים.

לתלמידי 5 יח"ל

**התגלות ה' לאברהם**

**רשב"ם לפסוק א: וירא אליו ה'** - האיך? שבאו אליו שלשה אנשים שהיו מלאכים, שבהרבה מקומות כשנראה המלאך קוראו בלשון שכינה, כדכתיב: "כי שמי בקרבו" שלוחו כמותו.

ה' התגלה לאברהם ("וַיֵּרָא אֵלָיו ה' ") אך לא נכתב מה אירע בהתגלות זו, מה הייתה מטרתה ומה היה תוכן ההתגלות.

רשב"ם מסביר שההתגלות של ה' היא המפגש עם המלאכים - שדיברו אתו בפסוקים הבאים, המלאכים הם שליחי ה' והשיח איתם הוא ההתגלות של דבר ה' לאברהם. וירא אליו ה' היא אם כן הכותרת למתואר אחר כך בסיפור המפגש של אברהם עם המלאכים.

מיומנות: זיהוי הקושי בכתוב

**הצעות לשיח אמוני-ערכי**

**הכנסת אורחים**

אברהם ושרה מלמדים אותנו כיצד מכניסים אורחים. כאן למדנו את חשיבותה של המצווה ועל ההידור בה.

לאורך הדורות מנהג הכנסת האורחים היה נפוץ ומרכזי בעם ישראל. עוברי-אורח עניים ושאינם עניים מצאו מקום לינה וסעודה בביתם של אנשי העיר, ולעיתים שבתו בביתם.

המצוה בצורתה זו איבדה את מקומה היום. אירוח שכנים ומכרים הוא מנהג יפה ומרבה אהבה ורעות אך זה אינו בגדר מצוות הכנסת אורחים. רובנו לא התנסינו מעולם באדם הדופק על הדלת בערב שבת, ולא הזמנו אדם זר לארוחה.

מהם הערכים הבאים לידי ביטוי במצוות הכנסת אורחים? כיצד אנו מקיימים מצוות הכנסת אורחים כיום?

[פניני הלכה - מצוות הכנסת אורחים](https://ph.yhb.org.il/category/%D7%9C%D7%99%D7%A7%D7%95%D7%98%D7%99%D7%9D-%D7%91/07-%D7%94%D7%9B%D7%A0%D7%A1%D7%AA-%D7%90%D7%95%D7%A8%D7%97%D7%99%D7%9D/)

## פסוקים ט-טו: הנבואה על לידת יצחק

ט וַיֹּאמְרוּ אֵלָיו אַיֵּה שָׂרָה אִשְׁתֶּךָ וַיֹּאמֶר הִנֵּה בָאֹהֶל:

י וַיֹּאמֶר שׁוֹב אָשׁוּב אֵלֶיךָ כָּעֵת חַיָּה וְהִנֵּה בֵן לְשָׂרָה אִשְׁתֶּךָ וְשָׂרָה שֹׁמַעַת פֶּתַח הָאֹהֶל וְהוּא אַחֲרָיו:

יא וְאַבְרָהָם וְשָׂרָה זְקֵנִים בָּאִים בַּיָּמִים חָדַל לִהְיוֹת לְשָׂרָה אֹרַח כַּנָּשִׁים:

יב וַתִּצְחַק שָׂרָה בְּקִרְבָּהּ לֵאמֹר אַחֲרֵי בְלֹתִי הָיְתָה לִּי עֶדְנָה וַאדֹנִי זָקֵן:

יג וַיֹּאמֶר ה' אֶל אַבְרָהָם לָמָּה זֶּה צָחֲקָה שָׂרָה לֵאמֹר הַאַף אֻמְנָם אֵלֵד וַאֲנִי זָקַנְתִּי:

יד הֲיִפָּלֵא מֵה' דָּבָר לַמּוֹעֵד אָשׁוּב אֵלֶיךָ כָּעֵת חַיָּה וּלְשָׂרָה בֵן:

טו וַתְּכַחֵשׁ שָׂרָה לֵאמֹר לֹא צָחַקְתִּי כִּי יָרֵאָה וַיֹּאמֶר לֹא כִּי צָחָקְתְּ:

* האורחים בישרו לאברהם ולשרה שבאוהל שבעוד שנה שרה תלד בן (יש להסביר את הביטויים "כעת חיה" ו"למועד").
* אברהם שמע על הבשורה בפרק הקודם. ומן העובדה שהמבקרים שואלים איה שרה? ומלשון הבשורה "לשרה אשתך בן" ניתן להסיק שהבשורה יועדה בעיקר לאוזניה של שרה.
* שרה שמעה את דברי האורחים אך לא ראתה את הדוברים - "ושרה שומעת" (י). היא הגיבה בצחוק בקרבה - בינה לבין עצמה - "וַתִּצְחַק שָׂרָה בְּקִרְבָּהּ" (יב). המקרא מנמק את תגובתה: "וְאַבְרָהָם וְשָׂרָה זְקֵנִים בָּאִים בַּיָּמִים חָדַל לִהְיוֹת לְשָׂרָה אֹרַח כַּנָּשִׁים" (יא). (יש להסביר את הביטוי ארח כנשים)
* תגובת ה' לצחוק בפנייתו לאברהם היא " **הֲיִפָּלֵא מֵה' דָּבָר?",**

**צחוקה של שרה**

רמב"ן (טו):

ותכחש שרה לאמר -

אני תמה בנביאה הצדקת איך תכחש באשר אמר השם לנביא,

וגם למה לא האמינה לדברי מלאכי אלוהים.

והנראה בעיני כי המלאכים האלה הנראים כאנשים באו אל אברהם, והוא בחכמתו הכיר בהם, ובישר אותו "שוב אשוב אליך" ולשרה בן.

"ושרה שומעת", ולא ידעה כי מלאכי עליון הם, כענין באשת מנוח (שופטים יג, ו).

ואולי, לא ראתה אותם כלל.

מהי תמיהתו של רמב"ן על תגובתה של שרה?

מדוע, לפי רמב"ן, לא האמינה שרה לדברי האורחים?

נקודת המוצא של רמב"ן היא בכתוב: "וְשָׂרָה שֹׁמַעַת"- שרה לא ידעה שהאורחים הם מלאכים שליחי ה' אלא חשבה שהם אנשים רגילים.

מיומנויות: זיהוי נקודת המוצא של הפירוש

**הרחבה: בין צחוקו של אברהם לצחוקה של שרה**

בפרק יז התבשר אברהם על לידת יצחק, וצחק:

יז וַיִּפֹּל אַבְרָהָם עַל פָּנָיו וַיִּצְחָק וַיֹּאמֶר בְּלִבּוֹ הַלְּבֶן מֵאָה שָׁנָה יִוָּלֵד וְאִם שָׂרָה הֲבַת-תִּשְׁעִים שָׁנָה תֵּלֵד.

מדוע שם לא ננזף אברהם על צחוקו ?

רש"י שם מבאר שיש הבדל בין צחוקו של אברהם לצחוקה של שרה:

רש"י (בראשית יז, יז):

ויפל אברהם על פניו ויצחק - זה (בפרק יז) תירגם אונקלוס: 'וחדי'. לשון שמחה. ושל שרה (בפרק יח) לשון 'מחוך' (לשון לגלוג). למדת שאברהם האמין ושמח, ושרה לא האמינה ולגלגה.

וזהו שהקפיד הקב"ה על שרה ולא הקפיד על אברהם:

רש"י נעזר בתרגום אונקלוס כדי להבחין בין שני סוגי הצחוק.

## פסוקים טז-כב: דברי ה' על אברהם ואל אברהם

טז וַיָּקֻמוּ מִשָּׁם הָאֲנָשִׁים וַיַּשְׁקִפוּ עַל פְּנֵי סְדֹם וְאַבְרָהָם הֹלֵךְ עִמָּם לְשַׁלְּחָם:

יז וַה' אָמָר הַמֲכַסֶּה אֲנִי מֵאַבְרָהָם אֲשֶׁר אֲנִי עֹשֶׂה:

יח וְאַבְרָהָם הָיוֹ יִהְיֶה לְגוֹי גָּדוֹל וְעָצוּם וְנִבְרְכוּ בוֹ כֹּל גּוֹיֵי הָאָרֶץ:

יט כִּי יְדַעְתִּיו לְמַעַן אֲשֶׁר יְצַוֶּה אֶת בָּנָיו וְאֶת בֵּיתוֹ אַחֲרָיו וְשָׁמְרוּ דֶּרֶךְ ה' לַעֲשׂוֹת צְדָקָה וּמִשְׁפָּט לְמַעַן הָבִיא ה' עַל אַבְרָהָם אֵת אֲשֶׁר דִּבֶּר עָלָיו:

כ וַיֹּאמֶר ה' זַעֲקַת סְדֹם וַעֲמֹרָה כִּי רָבָּה וְחַטָּאתָם כִּי כָבְדָה מְאֹד:

כא אֵרֲדָה נָּא וְאֶרְאֶה הַכְּצַעֲקָתָהּ הַבָּאָה אֵלַי עָשׂוּ כָּלָה וְאִם לֹא אֵדָעָה:

כב וַיִּפְנוּ מִשָּׁם הָאֲנָשִׁים וַיֵּלְכוּ סְדֹמָה וְאַבְרָהָם עוֹדֶנּוּ עֹמֵד לִפְנֵי ה':

* אברהם נפרד מן המלאכים ומלווה אותם. המלאכים משקיפים על סדום - כרמז לבאות.
* דברי ה' מחולקים לשני חלקים: "וה' אמר" (יז - יט) - דבר ה' לעצמו או למלאכיו (רש"ר הירש), "ויאמר ה' (כ'- כא) - דבר ה' לאברהם. החלק הראשון בדברי ה', דבר ה' לעצמו או למלאכיו, כולל את שאלת ה' בפסוק יז ושתי הנמקות המבהירות את מקור השאלה: פסוק יח ופסוק יט. החלק השני הוא דברי ה' לאברהם אודות סדום.
* לאחר שאלת ה' מציין הכתוב שהמלאכים עזבו ואברהם נותר לבד אל מול ה'.

מיומנויות:

זיהוי מבנה הכתוב:

הבחנה בין שני חלקי דברי ה': "וה' אמר" (דברים לעצמו) ו"ויאמר ה'" (דברים לאברהם).

**א. הסיבה לכך שהקב"ה גילה לאברהם את דינה של סדום**

**רש"י יז**

המכסה אני - בתמיה:

**אשר אני עושה** - בסדום, לא יפה לי לעשות דבר זה שלא מדעתו,

אני נתתי לו את הארץ הזאת, וחמשה כרכין הללו שלו הן, שנאמר 'גבול הכנעני מצידון' וגו' 'בואכה סדומה ועמורה' וגו' . (י, יט). קראתי אותו אברהם, אב המון גוים,

ואשמיד את הבנים, ולא אודיע לאב שהוא אוהבי?

אילו שתי סיבות מביא רש"י לכך שה' שיתף את אברהם בתכניות ה'?

על פי רש"י, ה' גילה לאברהם את דינה של סדום משום שסדום נמצאת בתוך גבולות הארץ המובטחת לאברהם, ומשום שה' הגדיר את אברהם כ"אב המון גויים", ולכן לכאורה לא ראוי לפגוע בבני אברהם היושבים בארץ שהובטחה לאברהם ללא ידיעתו.

**רש"י יט**

כי ידעתיו – לשון חיבה: מודע לאישה (רות ב׳:א׳), מודעתנו (רות ג׳:ב׳), ואדעך (שמות ל״ג:י״ז). ואמנם עיקר כולם אינו אלא לשון ידיעה, שהמחבב את האדם מקרבו אצלו ויודעו ומכירו.

ולמה ידעתיו? למען אשר יצוה – לפי שהוא מצוה את בניו עלי לשמור דרכיי.

כיצד מפרש רש"י את המילה "ידעתיו"?

מה הסיבה לבחירה באברהם להיות אבי האומה?

לפי פירוש רש"י השורש י.ד.ע כאן משמעותו חיבה (ולא ידיעה שכלית).

לפי פירוש רש"י כאן גילתה התורה מדוע אהב ה' את אברהם, ומדוע בחר באברהם אבינו להיות אבי האומה.

מיומנויות: ניסוח מחדש של תוכן הכתוב על פי הפירוש

לתלמידי 5 יח"ל:

**רש"ר הירש בראשית י"ח**

כי ידעתיו – לא בחרתי בו למען עצמו – לעשותו שליט עשיר ורב עוצמה – אלא כדי להיות מייסדה ומחנכה של אומה המצווה על שליחות נעלה ואצילית; ולא לטובת עצמו, אלא לטובתה של אומה זו; ואני אתמוך בו ואסייע בידו בתפקידו כמחנך עם. זוהי הסיבה היחידה שבגללה אני חייב לגלות לו את תכניתי, ולהעמיד אותו על הבנת רצוני… וזמן רב לאחר שהוא, אבי האומה, ילך לעולמו, יעמדו עדיין בניו וביתו אחריו איתן על היסוד המוצק הזה, ינהלו את חייהם על בסיס עקרונות אלה, ויהפכו אותם למציאות חיה… כדי לסייע לו בתפקיד חינוכי כביר זה, מעמיד הקב"ה עתה את אברהם על הבנת דרכיו, כמורשה שעליו להנחיל לבניו אחריו; כדרך שגם משה – הגדול שבצאצאיו – ביקש לדעת דרכי ה', לעזור בידו בהנהגת עמו (שמות לג, יג).

לפי הרש"ר הירש, לשם מה נבחר אברהם? מהו התפקיד החינוכי שייעד ה' לאברהם?

מדוע שיתף ה' את אברהם בתכניתו לגבי סדום, לפי הרש"ר הירש?

הרש"ר הירש מסביר שאברהם נבחר לא בשל גדולתו האישית, אלא למטרה חינוכית - להיות מייסד אומה בעלת שליחות מוסרית. ה' שיתף אותו בתכניתו לגבי סדום כ"שיעור מעשי" בהנהגת ה' את העולם, כדי שיוכל להנחיל לצאצאיו את עקרונות הצדק והמשפט שישפיעו על האומה לדורות.

**ב. ה' גילה לאברהם את דינה של סדום**

רש"י כ: הכצעקתה -של מדינה:

הבאה אלי עשו - ואם עומדים במרדם - כלה אני עושה בהם. ואם לא - יעמדו במרדן, אדעה מה אעשה להיפרע מהן בייסורין ולא אכלה אותן.

המילה "הכצעקתה" כוללת בתחילתה את ה' השאלה (האם? האמנם?) ובסופה ה' הכינוי שמשמעותה: שלה. (ביתה - הבית שלה, שמלתה - השמלה שלה וכדו') רש"י מבאר בפירושו על מי נסוב הכינוי במילה צעקה. כצעקתה של מדינה - העיר סדום. ה' מבקש לבדוק האמנם מעשי אנשי בסדום חמורים כמו שעולה מצעקת העשוקים בעיר?

ע"פ פירוש הפשט - סדום היא העיר הראשית (גם עמורה נכללת בתוכה) ולכן רש"י מכנה אותה מדינה. הצעקה היא צעקת העיר סדום, ולכן- יחיד נקבה.

**הרחבה**: המילה הפכה לביטוי בעברית - [הכצעקתה](https://hebrew-academy.org.il/2015/11/03/%D7%94%D7%9B%D7%A6%D7%A2%D7%A7%D7%AA%D7%94/) - האמנם הדבר חמור עד כי כך.

בפירושו השני רש"י פונה אל הדרש, ומסביר שמה שהכריע את דינה של סדום היתה צעקתה של נערה, שדין הרשע של סדום הביא להריגתה:

(פירוש רש"י לא מצוטט כאן- במקומו מובא המדרש המלא)

"הכריזו בסדום ואמרו: כל מי שהוא מחזיק בידו בפת לחם לעני לגר לאביון יישרף באש,

פלוטית בתו של לוט הייתה נשואה לאחד מגדולי סדום ראתה עני אחד מדוקדק ברחובות העיר ועגמה נפשה, מה הייתה עושה? בכל יום כשהייתה יוצאת לשאוב מים, הייתה נותנת בכדה מכל מזון הבית ומכלכלת אותו,

אמרו אנשי סדום: העני הזה מאין הוא חי? עד שגילו הדבר והוציאו אותה להישרף.

אמרה: ריבונו של עולם, עשה משפטי ודיני!

ועלתה צעקתה לפני כיסא הכבוד".

(פרקי דרבי אליעזר כ"ה)

**מה מאפיין את רשעתה של סדום? מדוע נידונה דווקא העיר סדום לכליה?**

"... הרע נהפך לפעולה חוקית, עשיית הרע נהפיכת לחוק החברה.

אין הרע דבר הנעשה בצנעה, שיש להתבייש בפניו, גם אין הרשע נעשה בגלוי ע"י התפרצות ספונטנית של המונים פרועים ומוסתים מפרי סדר ועוברי חוק, אלא הוא הוא הסדר והוא חוק החברה, והעובר עליו ועושה ספונטנית- על פי עצת ליבו- את הטוב, הרי הוא פורע מוסר וחוק, ואחת דתו למות". (נחמה ליבוביץ', עיונים חדשים, עמ' 125).

המדרש מחדד את הניגוד בין אברהם, שבביתו הנורמה היא חסד כלפי כל אדם, וכל עובר אורח מתקבל בכבוד, לבין סדום, שבה "הכריזו ואמרו, הרשע הוא החוק. בית אברהם זוכה לבשורה על לידה- הוספת חיים, בעדו סדום נידונה לכליה.

מיומנויות:

זיהוי דרכי הביטוי של התורה: הבחנה בין ה' הידיעה, ה' השאלה וה' הכינוי במילה "הכצעקתה"

זיהוי הקושי בכתוב: הבנת הקושי במבנה פסוק כא ופתרונו לפי רש"י.

הבחנה בין פשט לדרש

לתלמידי 5 יח"ל:

תשובה נוספת לשאלה מדוע נגזרה כליה על סדום נמצא בפירוש הרמב"ן המופיע בפרק י"ט פסוק ה':

"ודע כי משפט סדום היה למעלת ארץ ישראל, כי היא מכלל נחלת ה' ואינה סובלת אנשי תועבות, וכאשר תקיא את הגוי כלו מפני תועבותם הקדימה וקאה את העם הזה שהיו רעים וחטאים מכולם לשמים ולבריות, ושממו עליה השמים והארץ, והושחתה הארץ בלא רפואה לעולם,... כי יש באומות רעים וחטאים מאד ולא עשה בהם ככה, אבל למעלת הארץ הזאת היה הכל, כי שם היכל ה'".

לפי הרמב"ן, מדוע דווקא סדום נענשה בעונש כה חמור, בעוד שישנן אומות אחרות רעות וחוטאות שלא נענשו באופן דומה?

הרמב"ן מסביר שעונשה החמור של סדום קשור למעלתה המיוחדת של ארץ ישראל כ"נחלת ה'" ו"היכל ה'", שאינה סובלת רשעות. הארץ עצמה מקיאה את יושביה החוטאים, ובמיוחד את אנשי סדום שהיו רעים וחטאים מכולם.

למורה - ראה הרחבה בעניין מעלת א"י בפירוש הרמב"ן ביחידת ההגבר רש"י רמב"ן. נציין כי דברי רמב"ן אלו הן תוספת לדבריו, ויש הסוברים שנכתבו כאשר הגיע לארץ וראה אותה בשוממותה. (תוספות רמב"ן לפירושו לתורה שנכתבו בארץ ישראל, יוסף עופר יהונתן יעקבס ,עמ' 164 - 167)

**הרחבה: מבנה פסוק כא**

פסוק כא סתום וקשה להבינו מבחינה תחבירית.

רש"י משלים את הפסוק כך שהוא מציב שתי אפשרויות:

אם עושים כך - יקרה להם כך

ואם לא עושים כך - יקרה להם כך.

רש"י בו הוא מוכיח את פירושו מתוך הסימונים בפסוק:

"ולפיכך יש הפסק נקודת פסיק בין **עשו** ל**כלה**, כדי להפריד תיבה מחברתה"

**הצעות לשיח אמוני-ערכי**

* **חסד-צדק**

במרכז הפרק עומד אברהם אבינו, המלמד אותנו חסד וגם צדק.

גם ברגע של קושי פיסי- ביום השלישי למילתו- אברהם פונה עם הפנים החוצה ועוסק בצרכי הכלל.

המלאכים מבשרים לבית אברהם בשורה של חיים.

מנגד, לסדום, שכל קיומה מנוגד לחסד, מבשרים המלאכים בשורה של כיליון.

הנביא ישעיהו משווה את אנשי ירושלים בימי הבית הראשון לאנשי סדום:

י שִׁמְעוּ דְבַר ה' **קְצִינֵי סְדֹם** הַאֲזִינוּ תּוֹרַת אֱלֹהֵינוּ **עַם עֲמֹרָה:**

...

טז רַחֲצוּ הִזַּכּוּ הָסִירוּ רֹעַ מַעַלְלֵיכֶם מִנֶּגֶד עֵינָי חִדְלוּ הָרֵעַ:

יז לִמְדוּ הֵיטֵב דִּרְשׁוּ מִשְׁפָּט אַשְּׁרוּ חָמוֹץ שִׁפְטוּ יָתוֹם רִיבוּ אַלְמָנָה:

יח לְכוּ נָא וְנִוָּכְחָה יֹאמַר ה' אִם יִהְיוּ חֲטָאֵיכֶם כַּשָּׁנִים כַּשֶּׁלֶג יַלְבִּינוּ אִם יַאְדִּימוּ כַתּוֹלָע כַּצֶּמֶר יִהְיוּ:

יט אִם תֹּאבוּ וּשְׁמַעְתֶּם טוּב הָאָרֶץ תֹּאכֵלוּ:

כ וְאִם תְּמָאֲנוּ וּמְרִיתֶם חֶרֶב תְּאֻכְּלוּ כִּי פִּי ה' דִּבֵּר:

* מה מקומו של החסד בחיינו?
* עד כמה אנחנו עוסקים בצדק?
* כיצד אנו הולכים בדרכו של אברהם, ו"שומרים דרך ה' לעשות צדקה ומשפט"?

## פסוקים כג-לג: אברהם מבקש על סדום

כג וַיִּגַּשׁ אַבְרָהָם וַיֹּאמַר הַאַף תִּסְפֶּה צַדִּיק עִם רָשָׁע:

כד אוּלַי יֵשׁ חֲמִשִּׁים צַדִּיקִם בְּתוֹךְ הָעִיר הַאַף תִּסְפֶּה וְלֹא תִשָּׂא לַמָּקוֹם לְמַעַן חֲמִשִּׁים הַצַּדִּיקִם אֲשֶׁר בְּקִרְבָּהּ:

כה חָלִלָה לְּךָ מֵעֲשׂת כַּדָּבָר הַזֶּה לְהָמִית צַדִּיק עִם רָשָׁע וְהָיָה כַצַּדִּיק כָּרָשָׁע חָלִלָה לָּךְ הֲשֹׁפֵט כָּל הָאָרֶץ לֹא יַעֲשֶׂה מִשְׁפָּט:

כו וַיֹּאמֶר ה' אִם אֶמְצָא בִסְדֹם חֲמִשִּׁים צַדִּיקִם בְּתוֹךְ הָעִיר וְנָשָׂאתִי לְכָל הַמָּקוֹם בַּעֲבוּרָם:

כז וַיַּעַן אַבְרָהָם וַיֹּאמַר הִנֵּה נָא הוֹאַלְתִּי לְדַבֵּר אֶל אֲדֹנָי וְאָנֹכִי עָפָר וָאֵפֶר: כח אוּלַי יַחְסְרוּן חֲמִשִּׁים הַצַּדִּיקִם חֲמִשָּׁה הֲתַשְׁחִית בַּחֲמִשָּׁה אֶת כָּל הָעִיר וַיֹּאמֶר לֹא אַשְׁחִית אִם אֶמְצָא שָׁם אַרְבָּעִים וַחֲמִשָּׁה:

כט וַיֹּסֶף עוֹד לְדַבֵּר אֵלָיו וַיֹּאמַר אוּלַי יִמָּצְאוּן שָׁם אַרְבָּעִים וַיֹּאמֶר לֹא אֶעֱשֶׂה בַּעֲבוּר הָאַרְבָּעִים:

ל וַיֹּאמֶר אַל נָא יִחַר לַאדֹנָי וַאֲדַבֵּרָה אוּלַי יִמָּצְאוּן שָׁם שְׁלשִׁים וַיֹּאמֶר לֹא אֶעֱשֶׂה אִם אֶמְצָא שָׁם שְׁלשִׁים:

לא וַיֹּאמֶר הִנֵּה נָא הוֹאַלְתִּי לְדַבֵּר אֶל אֲדֹנָי אוּלַי יִמָּצְאוּן שָׁם עֶשְׂרִים וַיֹּאמֶר לֹא אַשְׁחִית בַּעֲבוּר הָעֶשְׂרִים:

לב וַיֹּאמֶר אַל נָא יִחַר לַאדֹנָי וַאֲדַבְּרָה אַךְ הַפַּעַם אוּלַי יִמָּצְאוּן שָׁם עֲשָׂרָה וַיֹּאמֶר לֹא אַשְׁחִית בַּעֲבוּר הָעֲשָׂרָה:

לג וַיֵּלֶךְ ה' כַּאֲשֶׁר כִּלָּה לְדַבֵּר אֶל אַבְרָהָם וְאַבְרָהָם שָׁב לִמְקֹמוֹ:

* שתי הבקשות השונות של אברהם: לא להמית צדיק עם רשע (פס' כג; כה), להציל את העיר כולה בזכות מספר הצדיקים שבה (פס' כד).
* אברהם מעלה שאלה מוסרית: "השופט כל הארץ לא יעשה משפט?" - הביטוי מדגיש את אמונתו של אברהם בצדק האלוקי.
* ההדרגה: אברהם מתחיל מ-50 צדיקים ויורד עד ל-10 צדיקים.
* דרכי הפניה של אברהם: ביטויי ענווה ("ואנכי עפר ואפר"), חזרה על בקשת סליחה ("אל נא יחר לאדני"), שימוש החוזר במילה "אולי".
* ה' מסכים להציל את כל העיר במידה וימצאו בה מעט צדיקים (אפילו 10).

**א. בקשתו של אברהם**

אברהם התפלל כדי למנוע את חורבנה של סדום.

רש"י כג: ויגש אברהם

מצינו הגשה למלחמה - ויגש יואב (שמואל ב י׳:י״ג),

הגשה לפיוס – ויגש אליו יהודה (בראשית מ״ד:י״ח),

והגשה לתפילה – ויגש אליהו הנביא (מלכים א י״ח:ל״ו).

לכל אלה ניגש אברהם: לדבר קשות, לפיוס ולתפילה.

מהן מטרותיו של אברהם כאשר הוא "ניגש"?

מתוך ההשוואה לפועל 'ויגש' במקומות נוספים בתנ"ך מזהה רש"י כוונות שונות בעמידתו של אברהם לפני הקב"ה:

* מלחמה (תביעה לעשיית צדק),
* פיוס (ריצוי וניסיון לשכנע את הצד השני - טיעונים לוגיים, שפה של משא ומתן, ניסיון להגיע לפשרה),
* תפילה (בקשת רחמים).

בדבריו של אברהם שתי בקשות שונות:

* הַאַף תִּסְפֶּה צַדִּיק עִם רָשָׁע? (כג) - אברהם ביקש להבחין בין הצדיק לרשע, להציל את הצדיקים ולהעניש את הרשעים (בקשה שהיא מידת הדין)
* אוּלַי יֵשׁ חֲמִשִּׁים צַדִּיקִם בְּתוֹךְ הָעִיר, הַאַף תִּסְפֶּה וְלֹא תִשָּׂא לַמָּקוֹם לְמַעַן חֲמִשִּׁים הַצַּדִּיקִם אֲשֶׁר בְּקִרְבָּהּ? (כד) - אברהם ביקש שאם יש בעיר צדיקים, העיר כולה תינצל בזכותם (בקשה שהיא לפנים משורת הדין).
* חָלִלָה לְּךָ מֵעֲשׂת כַּדָּבָר הַזֶּה לְהָמִית צַדִּיק עִם רָשָׁע וְהָיָה כַצַּדִּיק כָּרָשָׁע (כה) - אברהם חזר וביקש להבדיל את הצדיקים מתוך הרשעים.

הבקשה הרחבה יותר (הצלת העיר כולה) "עטופה" בבקשה המצומצמת (הצלת הצדיקים), הנאמרת לפניה ואחריה.

רבינו בחיי מבאר את הויכוח בין אברהם לקב"ה.

ר' בחיי בראשית י"ח, כ"ג

…התחיל מתוכח עם הקב"ה חלילה לך מעשות כדבר הזה, והזכיר חלילה לך שני פעמים כנגד שני המדות מדת רחמים ומדת הדין, ואמר חלילה לך אפילו במדת הדין להמית צדיק עם רשע, שאם כן יהיה כצדיק כרשע ותבטל הבחירה והעבודה, ותרבה הכפירה בעולם, חלילה לך במדת הרחמים מקל וחומר לפי שאתה שופט כל הארץ, השופט כל הארץ לא יעשה משפט, כענין שאנו אומרים בראש השנה ויגבה ה' צבאות במשפט, והמלך המשפט. והודיעו הקב"ה כי לא מחשבתו מחשבות אברהם אבל יתנהג עמהם במדת רחמים…

**ב. תשובתו של ה'**

"וַיֹּאמֶר ה': אִם-אֶמְצָא בִסְדֹם חֲמִשִּׁים צַדִּיקִם בְּתוֹךְ הָעִיר--וְנָשָׂאתִי לְכָל-הַמָּקוֹם בַּעֲבוּרָם" (כו)

בקריאה הפשוטה נראה כי ה' נענה לבקשה הנרחבת, והוא, אכן, מוכן להציל את כל אנשי סדום בזכות מעט הצדיקים, שאולי יימצאו בעיר.

לתלמידי 5 יח"ל:

ראב"ע (כ"ו): "וטעם בתוך העיר - שהם יראים את ה' בפרהסיא, וכן (ירמיה ה', א') "שוטטו בחוצות ירושלים".

איזה תנאי הציב ה' להצלת סדום?

כיצד משמש הפסוק שמביא ראב"ע מספר ירמיהו ראיה לדבריו?

לפי ראב"ע, הביטוי "בתוך העיר" אינו רק תיאור מקום אלא תנאי מהותי - הצדיקים צריכים להיות גלויים ומוכרים בפרהסיא, לא צדיקים נסתרים. הוא מביא ראיה מירמיהו שבו ה' מבקש לחפש צדיקים בחוצות ירושלים כתנאי לסליחה. הכפילות בפסוק ("בסדום", "בתוך העיר") מחזקת הבנה זו - העיר תנצל רק בזכות צדיקים המשפיעים ומעורים בחיי הציבור.

מיומנויות:

זיהוי הקושי בכתוב: הבנת הקושי בכפילות "בסדום", "בתוך העיר" ופתרונו

**מהי הסיבה לתנאי ("בתוך העיר") שמציב ה' בתשובתו?**

"אמנם יש בכוח המיעוט להכריע גורל המקום לכף זכות, אבל רק אם אותם מעטים בודדים צדיקים הם "בתוך העיר", מעורים ומעורבים בחיי העיר, בעסקיה, במשאה במתנה, אם מופיעים ומשפיעים הם בציבוריותה, אבל אם אין אותם בודדים אלא נחבאים וחיים חיי צדקות בחדרי חדרים, הם את נפשם - אולי - יצילו, אך בודאי אין זכותם יכולה להגן על 'העיר', ואין 'העיר', אשר דוחקת אותם מתוכה ומכריחה אותם להיסגר בחדרי חדרים לבל תפריע צדקותם לרשעה המתרוננת ברחובות קריה, אין אותה עיר יכולה לדרוש חסות בזכות צדיקיה הנחבאים".

(נחמה ליבוביץ', עיונים חדשים בספר בראשית, עמ' 132-131)

בפסוקים אלו פנה אברהם לקב"ה כדי אברהם להציל את סדום.

עצם הבחירה של הקב"ה לשתף את אברהם בכוונותיו לגבי סדום היא מעין הזמנה להתערב ולהתפלל. ה' הזכיר את תפקידו של אברהם "להיות לגוי גדול ועצום" (פסוק יח), הדגיש את תפקידו "לשמור דרך ה' לעשות צדקה ומשפט" (פסוק יט). בכך כביכול רמז לאברהם שזה המקום ליישם את ערכי הצדק והמשפט. ולימד את אברהם (ואת הדורות הבאים) על חשיבותם של ערבות ושל חסד.

**סיכום**

פרק י"ח פותח בהכנסת האורחים של אברהם וביתו כלפי שלושת האורחים. הפסוקים מתארים את פרטי האירוח, ומלמדים על מידת החסד של אברהם.

חלקו האחרון של הפרק מתאר פניה של אברהם אל הקב"ה בבקשה שירחם על סדום, ולפחות - יעשה בה משפט צדק. שני חלקים אלו הם דוגמאות חיות לסיבה לבחירת הקב"ה באברהם: "לְמַעַן אֲשֶׁר יְצַוֶּה אֶת בָּנָיו וְאֶת בֵּיתוֹ אַחֲרָיו וְשָׁמְרוּ דֶּרֶךְ ה' לַעֲשׂוֹת צְדָקָה וּמִשְׁפָּט" (יט).

מרכזו של הפרק מציג ניגוד בין בית אברהם מכניס האורחים ומבקש הרחמים לבין אנשי סדום הרשעים (עליהם נלמד בפרק י"ט), לכן ניגוד בין הבשורה לאברהם ולשרה על לידת יצחק " כָּעֵת חַיָּה" (י), ובין בשורת הכליה על סדום הרשעה: "הַכְּצַעֲקָתָהּ הַבָּאָה אֵלַי עָשׂוּ כָּלָה" (כא). הניגוד מלמד כי חברה שחפצה חיים צריכה להיות מושתתת על עקרונות של חסד ושל משפט צדק.

**הרחבה: רש"ר הירש לפסוק טז - הניגוד בין בית אברהם לבין סדום:**

משם – מסעודתו של אברהם. הם קמו מהסעודה הגדולה שערך לכבודם אברהם, והשקיפו כלפי סדום. אנו מכירים כבר את סדום זו (לעיל י"ג, יא) אשר נהנתה מרוב שפע... ידענו גם על השחתתה המוסרית של סדום; איך שבעושרם – ודווקא בגלל עושר זה – נעשו אנשי סדום ״רעים וחטאים״ (י"ג, יג), רעים לבריות, וחטאים מוסרית עד כדי בהמיות. סדום אם כן הייתה הניגוד הגמור לסביבה הפשוטה והטהורה שממנה התכוננו שלושת האנשים זה עתה לצאת.  
שלושת האנשים ראו זה עתה את תחילת יצירתה של אומה המבוססת על שני יסודות: א. קידוש הגוף על ידי ריסון מוסרי טהור של כל הדחפים והנטיות, ושעבודם לרצון ה׳, בקיום מצות מילה; ב. גמילות חסדים, וגילוי אהבה ללא גבולות לבריות, כבהכנסת האורחים ממנה נהנו זה עתה שלושת האנשים בבית אברהם. סעודת הכנסת אורחים זו, שבמהלכה נודע להם על היסודות הראשונים של האומה העתידה של ה׳, ושהייתה בניגוד גמור לסדום; עמדה במדרגה כה גבוהה מעל להשחתה הנוראה של סדום (שאליה היה עליהם עתה ללכת), עד שהם השקיפו למטה על סדום ב״מבט בוחן ומבקר״. זה פירוש ״וישקיפו״.

מיומנויות:

**הבנת הכתוב:**

* מבנה הכתוב: מסגרת ("סיים במה שפתח")
* הבחנה בין שני חלקי דברי ה': "וה' אמר" (דברים לעצמו) ו"ויאמר ה'" (דברים לאברהם)
* דרכי הביטוי של התורה: מילים מנחות, ריבוי פעלים, הבחנה בין ה' הידיעה, ה' השאלה וה' הכינוי במילה "הכצעקתה"

**פרשנות:**

* ניסוח מחדש של תוכן הכתוב על פי הפירוש
* זיהוי הקושי בכתוב (רשב"ם לפסוק א', כפילות בפסוק כ"ו)
* זיהוי נקודת המוצא של הפירוש
* הבחנה בין פשט לדרש